MINISTARSTVO ZA DEMOGRAFIJU, OBITELJ, MLADE I SOCIJALNU POLITIKU

PRAVILNIK O SASTAVU I NAČINU RADA POVJERENSTVA ZA IZBOR UDOMITELJA ZA OBAVLJANJE UDOMITELJSTVA KAO ZANIMANJA

# UVODNE ODREDBE

# **Članak 1.**

Ovim Pravilnikom propisuju se kriteriji za sastav Povjerenstva za izbor udomitelja za obavljanje udomiteljstva kao zanimanja (u daljnjem tekstu: Povjerenstvo), imenovanje članova i način rada Povjerenstva.

# Članak 2.

Izrazi koji se koriste u ovome Pravilniku, a imaju rodno značenje odnose se jednako na muški i ženski rod.

# Članak 3.

Povjerenstvo se osniva radi izbora udomitelja koji će udomiteljstvo obavljati kao zanimanje u skladu s mrežom socijalnih usluga.

# Članak 4.

Povjerenstvo osniva ministar nadležan za poslove socijalne skrbi (u daljnjem tekstu: ministar) za svaku pojedinu jedinicu područne (regionalne) samouprave odnosno Grad Zagreb.

# SASTAV I IMENOVANJE ČLANOVA POVJERENSTVA

# **Članak 5.**

1. Povjerenstvo iz članka 4. ovoga Pravilnika čine:

* jedan predstavnik ministarstva nadležnog za poslove socijalne skrbi (u daljnjem tekstu: Ministarstvo)
* po jedan predstavnik svakog centra za socijalnu skrb (u daljnjem tekstu: centar) u jedinici područne (regionalne) samouprave za koju se osniva Povjerenstvo, odnosno do šest predstavnika centra u Gradu Zagrebu
* jedan predstavnik udomitelja za djecu
* jedan predstavnika udomitelja za odrasle osobe
* jedan predstavnik doma socijalne skrbi ili centra za pružanje usluga u zajednici za djecu koji ima sjedište ili pruža socijalne usluge u jedinici područne (regionalne) samouprave odnosno Gradu Zagrebu za koju se osniva Povjerenstvo
* jedan predstavnik doma socijalne skrbi ili centra za pružanje usluga u zajednici za odrasle osobe koji ima sjedište ili pruža uslugu u jedinici područne (regionalne) samouprave odnosno Gradu Zagrebu za koju se osniva Povjerenstvo.

1. Povjerenstvo na prvoj sjednici izabire predsjednika i zamjenika predsjednika iz redova predstavnika centara za socijalnu skrb.
2. Naknadu za rad članovima Povjerenstva predstavnicima udomitelja odlukom utvrđuje Ministarstvo, a isplaćuje centar iz članka 10. ovoga Pravilnika.

# Članak 6.

1. Predstavnika Ministarstva u Povjerenstvo imenuje ministar.
2. Predstavnika centra, doma i/ili centra za pružanje usluga u zajednici u Povjerenstvo imenuje ministar na prijedlog ravnatelja ustanove, a na prijedlog stručnog vijeća ustanove.
3. Predstavnika udomitelja u Povjerenstvo imenuje ministar na prijedlog centra u sjedištu jedinice područne (regionalne) samouprave, odnosno Grada Zagreba, osim predstavnika udomitelja Zagrebačke županije koji se imenuje na prijedlog Centar za socijalnu skrb Velika Gorica.
4. Centar iz stavka 3. ovoga članka predlaže udomitelja iz područja svoje nadležnosti ili područja nadležnosti drugih centara u jedinici područne (regionalne) samouprave.

# Članak 7.

(1) Kao predstavnik udomitelja imenuje se udomitelj koji:

* pruža socijalnu uslugu smještaja na području jedinice područne (regionalne) samouprave, odnosno Grada Zagreba za koju se imenuje
* najmanje 6 godina pruža socijalnu uslugu smještaja.

(2) Prilikom imenovanja predstavnika doma socijalne skrbi i/ili centra za pružanje usluga u zajednici prednost se ostvaruje na temelju:

* iskustva u radu na području udomiteljstva
* iskustva u organizaciji edukacija za udomitelje
* iskustva u organizaciji grupa podrške udomiteljima
* iskustva u pružanju socijalne usluge savjetovanja i pomaganja udomiteljima.

# Članak 8.

1. Članovi Povjerenstva imenuju se na vrijeme od četiri godine s tim da u Povjerenstvo ista osoba može biti imenovana najviše dva puta uzastopno.
2. Član Povjerenstva može biti razriješen i prije isteka mandata iz stavka 1. ovoga članka.
3. Odluku o razrješenju člana Povjerenstva predstavnika ministarstva donosi ministar.
4. Odluku o razrješenja predstavnika centra, doma, centra za pružanje usluga u zajednici i udomitelja donosi ministar na prijedlog centra za socijalnu skrb, odnosno doma ili centra za pružanje usluga u zajednici.
5. Odlukom iz stavka 3. i 4. ovoga članka imenuje se novi član Povjerenstva kojemu mandat traje do isteka mandata razriješenog člana Povjerenstva.

# NAČIN RADA POVJERENSTAVA

# **Članak 9.**

1. Povjerenstvo je u svom radu samostalno.
2. Povjerenstvo radi i odlučuje na sjednicama.
3. Povjerenstvo se sastaje po potrebi, a najkasnije 30 dana od dana zaprimanja zahtjeva.
4. Povjerenstvo donosi Poslovnik o svome radu.
5. Povjerenstvo donosi odluke dvotrećinskom većinom glasova ako je na sjednici Povjerenstva nazočna natpolovična većina članova.
6. Predsjednik Povjerenstva saziva sjednice, vodi ih i potpisuje odluke koje donosi Povjerenstvo, te određuje zapisničara za svaku pojedinu sjednicu.
7. U slučaju spriječenosti predsjednika Povjerenstva poslove iz stavka 6. ovog članka obavlja zamjenik predsjednika.
8. Rad Povjerenstva je javan.
9. U rad Povjerenstva, bez prava glasa može se uključiti i druge osobe radi davanja mišljenja, prijedloga i stručnih obrazloženja zahtjeva za obavljanje udomiteljstva kao zanimanja, a na prijedlog članova Povjerenstva.

# Članak 10.

Administrativne poslove vezane uz rad Povjerenstva vodi centar za socijalnu skrb u sjedištu jedinice područne (regionalne) samouprave, odnosno Gradu Zagrebu osim za Zagrebačku županiju u kojoj navedene poslove obavlja Centar za socijalnu skrb Velika Gorica.

# Članak 11.

Član Povjerenstva izuzet će se od odlučivanja o njegovu izboru, izboru udomitelja koji je njegov bračni/izvanbračni drug, srodnik u ravnoj ili pobočnoj liniji do drugog stupnja srodstva.

# ZAVRŠNE ODREDBE

# **Članak 12.**

Ovaj Pravilnik stupa na snagu osmoga dana od dana objave u »Narodnim novinama«.